‘Stoute van Alles’-bendelede swaar gestraf ná moord, verkragting(Argieffoto: Unsplash) Drie lede van die Stoute van Alles-bende is vyf keer lewenslank gevonnis nadat hulle ’n vrou om die beurt verkrag en eindelik vermoor het. Die vrou (38) is in Januarie 2018 in Odendaalsrus in die Vrystaat herhaaldelik verkrag voor sy keelaf gesny en verskeie kere met ’n klip oor die kop geslaan is. Brig. Motantsi Makhele, woordvoerder van die polisie, sê Erasmus Ramarapetwa Mohlomi (25) en Borakkie Dan Mofokeng (24) is Dinsdag in die Bloemfonteinse hooggeregshof twee lewenslange vonnisse elk opgelê vir aanklagte van moord en verkragting. Lebaka Andries Mokhoje (20) is tot lewenslange tronkstraf gevonnis vir verkragting. ’n Vierde beskuldigde het intussen ’n staatsgetuie geword. Hy was 18 jaar oud ten tyde van die voorval. Die vrou het op 28 Januarie omstreeks 02:00 ’n bier by die plaaslike taverne gekoop waarna sy vort is. Die vier mans het die vrou agtervolg waarna sy in ’n oop stuk veld agter Eskom se substasie in Kutloanong oorval, verkrag en vermoor is. ’n Verbyganger het destyds die vrou se naakte liggaam opgemerk waarna die plaaslike polisie na die toneel ontbied is. Die ma van een van die mans het kort daarna na vore gekom en aan die polisie gesê dat sy bloedvlekke op haar seun se broek opgemerk het. Dié verdagte is in hegtenis geneem waarna nog twee van die verdagtes die volgende dag vasgetrek is nadat lede van die blitspatrollie in Welkom hulle in ’n taxi opgemerk het. Inligting het later tot die 18-jarige se inhegtenisneming gelei.